bluuebunny/crossref_metadata_2025 huggingface dataset:
Η χρήση της ρητορικής και της φιλοσοφίας από τον αρχέγονο χριστιανισμό στις πράξεις των Αποστόλων και στη δεύτερη επιστολή Πέτρου
Authors: Κουκότσικα Παρασκευή
Published: September 2021

Η διατριβή ασχολείται με τη χρήση της ρητορικής και της φιλοσοφίας από τα βιβλικά κείμενα Πραξ 17,22-31 και Β΄ Πε 2,1-22⋅ 3,1-13. Η έρευνα αρχίζει από τη ρητορική και τη φιλοσοφία εντασσόμενη μέσα στο ιστορικό περιβάλλον της κάθε περιόδου. Καταρχάς, αναζητούνται βασικά στοιχεία σχετικά με την ανάπτυξη και την εξέλιξη της ρητορικής και δίνεται έμφαση στα στοιχεία που είναι αναγκαία για τη ρητορική ανάλυση των υπό εξέταση αποσπασμάτων. Στη συνέχεια, ερευνάται η φιλοσοφία και εστιάζονται οι φιλοσοφικές σχολές και οι φιλόσοφοι που η σκέψη τους παρουσιάζει σημεία επαφής με την έρευνά μας και ειδικότερα, η κοσμολογία τους και η άποψή τους για το θείο. Στη συνέχεια της έρευνας πραγματοποιείται η ανάλυση και η εξήγηση των κειμενικών αυτών ενοτήτων. Στην ρητορική τους ανάλυση διαπιστώνεται η εναρμόνιση των κειμένων αυτών με τις αρχές της ελληνορωμαϊκής ρητορικής. Ακολούθως, στην εξήγηση των κειμένων επιβεβαιώνεται η χρήση της φιλοσοφίας από τους συγγραφείς και κυρίως της στωικής φιλοσοφίας που ήταν ευρέως διαδεδομένη την εποχή συγγραφής των κειμένων αυτών. Τέλος, η διατριβή μας καταλήγει σε μια σειρά από συμπεράσματα με θεολογικό, ιστορικό, ρητορικό και φιλοσοφικό χαρακτήρα. Το κυριότερο είναι ότι η έρευνα ανέδειξε ότι πρόκειται για πρωτοποριακά κείμενα στα οποία αρκετά νωρίς περιγράφεται η γόνιμη συνεργασία της χριστιανικής πίστης και διδασκαλίας με τη θύραθεν σκέψη και αναδύεται μία χριστιανική θεολογία που θα εμπλουτισθεί αργότερα από τους Πατέρες ανάλογα με τις εκάστοτε προκλήσεις.
Η αγγλική και γαλλική γλώσσα στα αναλυτικά προγράμματα σπουδών δημόσιας πρωτοβάθμιας και δευτεροβάθμιας εκπαίδευσης της Ελλάδας την περίοδο 1836-2016
Authors: Boϊδάκου Ειρήνη
Published: September 2021

Πρωταρχικός σκοπός της παρούσας έρευνας είναι η αποτύπωση και η διερεύνηση των παιδαγωγικών χαρακτηριστικών που φέρουν τα Αναλυτικά Προγράμματα σπουδών για τη διδασκαλία της αγγλικής και της γαλλικής γλώσσας στο πλαίσιο του ελληνικού, δημόσιου σχολείου πρωτοβάθμιας και δευτεροβάθμιας εκπαίδευσης. Η έρευνα αποσκοπεί επίσης στη σύγκριση των δύο προαναφερθεισών ομάδων Αναλυτικών Προγραμμάτων με γνώμονα τον παιδαγωγικό τους προσανατολισμό. Σε δεύτερο επίπεδο, εξετάζεται εάν τα εν λόγω προγράμματα φέρουν στοιχεία της Ερβαρτιανής παιδαγωγικής, η οποία είχε επηρεάσει την ελληνική εκπαίδευση τον 19ο και τις πρώτες δεκαετίες (ή και μέχρι τα μέσα) του 20ου αιώνα. Η μεθοδολογία που εφαρμόζεται στην παρούσα έρευνα είναι η ανάλυση περιεχομένου των δεδομένων της έρευνας, εφόσον το υλικό που εξετάζεται είναι αρχειακής μορφής. Στο πλαίσιο αυτό κωδικοποιούνται α) η γνωστή από τα πανεπιστημιακά συγγράμματα παιδαγωγική θεωρία, και β) τα έγγραφα που αναφέρονται στα προοίμια των Προγραμμάτων, ενώ συντάσσεται και ένας πίνακας με μία σύντομη, θεματική απόδοση του περιεχομένου των κειμένων της γαλλόφωνης Γραμματείας, τα οποία συμπεριλαμβάνονται στα οικεία Αναλυτικά Προγράμματα. Τα χαρακτηριστικά που προκύπτουν από την ανάλυση περιεχομένου χωρίζονται περαιτέρω σε γλωσσοπαιδαγωγικά χαρακτηριστικά και σε αμιγώς παιδαγωγικά χαρακτηριστικά. Από τα συμπεράσματα συνάγεται ότι πρόθεση της Πολιτείας υπήρξε κατά καιρούς η καλλιέργεια και η μόρφωση των μαθητών, η κοινωνικοπολιτική, ατομική, ηθική, γνωστική, συναισθηματική, επαγγελματική και (δια)πολιτισμική τους ανάπτυξη. Διαφαίνεται ότι πολλά από αυτά τα παιδαγωγικά χαρακτηριστικά ανάγονται στην αρχαία ελληνική αγωγή και εντοπίζονται ομοίως σε παιδαγωγικές θεωρίες και συστήματα μεταγενέστερων αιώνων. Προκύπτει επίσης ότι παιδαγωγικά χαρακτηριστικά των εξετασθέντων Αναλυτικών Προγραμμάτων εντοπίζονται στη Θεωρία συναισθηματικής νοημοσύνης, στη Θεωρία της πολλαπλών τύπων νοημοσύνης και σε διδακτικές εφαρμογές βασικών θεωριών μάθησης, καθώς και σε συγκεκριμένες Προσεγγίσεις/ Μεθόδους της διδασκαλίας των ξένων γλωσσών. Σε ό,τι αφορά στις διαφορές μεταξύ των δύο ομάδων Αναλυτικών Προγραμμάτων (με εξαίρεση το ΕΠΣ-ΞΓ), διαφαίνεται ότι τα παιδαγωγικά χαρακτηριστικά των Προγραμμάτων της γαλλικής γλώσσας κατά καιρούς φέρουν έναν έντονα διαπολιτισμικό χαρακτήρα που δεν εμμένει στον πολιτισμό της γλώσσας-στόχου. Επίσης, η ομάδα Αναλυτικών Προγραμμάτων της Γαλλικής, αν και παλαιότερη, εισάγει πρώτη χρονικά προηγμένους στόχους και πρακτικές της διδακτικής-μαθησιακής διαδικασίας. Προκύπτει επίσης ότι τα Προγράμματα αγγλικής γλώσσας κατά καιρούς αποδίδουν έμφαση σε ζητήματα περισσότερο τεχνικού χαρακτήρα και ζητήματα διαγλωσσικής συνείδησης των μαθητών. Σημαντικά παιδαγωγικά χαρακτηριστικά φέρει και το ΠΕΑΠ (2016), το οποίο κάνει λόγο για πολλαπλή και συναισθηματική νοημοσύνη. Η Ερβαρτιανή παιδαγωγική εντοπίζεται, περιορισμένα, σε συγκεκριμένα τμήματα των Αναλυτικών Προγραμμάτων.
Σχεδιασμός μοντέλου για την ανάπτυξη εφαρμογών εκμάθησης ξένης γλώσσας για κινητές συσκευές
Authors: Μαυροπούλου Ελένη
Published: September 2021

Σε μια εποχή όπου οι φορητές συσκευές αντικαθιστούν λειτουργίες και υπηρεσίες των ηλεκτρονικών υπολογιστών και αποτελούν προέκταση των χεριών των νέων αλλά και των μεγαλύτερων ηλικιακά, δεν θα μπορούσε η εκμάθηση των ξένων γλωσσών να μείνει στα στενά όρια μιας παραδοσιακής/συμβατικής εκπαίδευσης. Επιβάλλεται η στροφή προς μια μάθηση η οποία να σέβεται τον χρόνο, τον χώρο και τις ιδιαιτερότητες των εκπαιδευομένων. Στο πλαίσιο αυτό μιας τέτοιας μάθησης, αναπτύσσονται συνεχώς λογισμικά εκμάθησης ξένης γλώσσας εκτός των άλλων και για φορητές συσκευές, τα οποία όμως δεν παρουσιάζουν μια ολοκληρωμένη εικόνα για το πραγματικό επίπεδο γλωσσομάθειας των διδασκομένων και δεν αναπτύσσουν εξίσου τις τέσσερις βασικές δεξιότητες (κατανόηση γραπτού και προφορικού λόγου, παραγωγή γραπτού και προφορικού λόγου). Σκοπός της παρούσας εργασίας είναι ο αναλυτικός σχεδιασμός ενός μοντέλου για την ανάπτυξη εφαρμογών εκμάθησης της ξένης γλώσσας για φορητές συσκευές που να συνοδεύεται από έναν πλήρη κατευθυντήριο Οδηγό, τέτοιον που να επιτρέπει στον οποιοδήποτε προγραμματιστή ή μηχανικό λογισμικού να τον ακολουθήσει προκειμένου να σχεδιάσει μια εφαρμογή ακολουθώντας τις συμβουλές και οδηγίες του διδάσκοντα γλώσσας. Ο κατευθυντήριος Οδηγός αποτελείται από τον Αναλυτικό Οδηγό Εκπαιδευτικού Σχεδιασμού, ο οποίος είναι σύμφωνος με τις προδιαγραφές του Κοινού Ευρωπαϊκού Πλαισίου για τις γλώσσες και σέβεται τα θέματα επικοινωνίας, τα κοινά επίπεδα αναφοράς, καθώς επίσης τις κλίμακες των ενδεικτικών περιγραφητών της γλωσσικής ικανότητας. Ο αναλυτικός Οδηγός Τεχνολογικού Σχεδιασμού παρουσιάζει τις απαιτήσεις της εφαρμογής για τις φορητές συσκευές και στη συνέχεια τις ελάχιστες απαιτήσεις των φορητών συσκευών. Ελπίζουμε πως το μοντέλο αυτό θα αποτελέσει ένα σημαντικό εργαλείο για την ανάπτυξη και υλοποίηση εφαρμογών γλωσσικής εκπαίδευσης που θα περιλαμβάνουν τις γενικές προδιαγραφές του Κοινού Ευρωπαϊκού Πλαισίου για τις γλώσσες και θα προωθούν περαιτέρω την γλωσσομάθεια στο σύγχρονο ευρωπαϊκό κοινωνικό περιβάλλον.
Παθοφυσιολογία εγκεφαλικής βλάβης
Authors: Μπάνος Σταμάτιος
Published: September 2021

ΣΚΟΠΟΣ: Η παρουσίαση των αποτελεσμάτων τηλεμετρικής καταγραφής της ενδοκράνιας πιέσεως (ICP) με τη μέθοδο της εταιρείας Raumedic® (NEUROVENT® P-tel) σε 22 ασθενείς με πιθανή ενδοκράνια υπέρταση. ΜΕΘΟΔΟΣ - ΑΣΘΕΝΕΙΣ: Έγινε χρήση της τηλεμετρικής συσκευής της Raumedic® (NEUROVENT® P-tel) σε 22 ασθενείς (17 γυναίκες, 5 άνδρες) ηλικίας 21 έως 65 ετών. Δέκα (10) ασθενείς διερευνήθηκαν για πιθανή ιδιοπαθή ενδοκράνια υπέρταση, τρείς (3) ασθενείς για μετεγχειρητικό αποφρακτικό υδροκέφαλο, δύο (2) ασθενείς για στένωση του υδραγωγού, ένας (1) ασθενής για δυσλειτουργία βαλβιδικού μηχανισμού και έξι (6) ασθενείς για υδροκέφαλο φυσιολογικής πίεσης. Όλοι οι ασθενείς υποβλήθηκαν σε 3 ημέρες συνεχόμενης καταγραφής της ICP εντός της νοσηλευτικής μονάδας και ακολούθησαν τρεις καταγραφές δύο (2), τέσσερις (4) και έξι (6) μήνες σε εξωτερική βάση. ΑΠΟΤΕΛΕΣΜΑΤΑ: Η ανάλυση των δεδομένων απέκλεισε ενδοκράνια υπέρταση σε δώδεκα (12) ασθενείς. Αντιθέτως σε δέκα (10) ασθενείς, τα δεδομένα επιβεβαίωσαν αυξημένες τιμές ICP. Επτά (7) από αυτούς υποβλήθηκαν σε εμφύτευση βαλβιδικού μηχανισμού, ενώ δύο (2) ασθενείς αρνήθηκαν περαιτέρω νευροχειρουργικής παρέμβασης και ακόμη ένας (1) ασθενής αρνήθηκε χειρουργικής θεραπείας και έλαβε συντηρητική αγωγή με ακεταζολαμίδη. Επιπρόσθετα, η ανάλυση των δεδομένων ενός ασθενούς με φυσιολογικές τιμές ICP επιβεβαίωσε τις υποψίες για υδροκέφαλο φυσιολογικής πίεσης (NPH) και ο ασθενής υποβλήθηκε σε εμφύτευση βαλβιδικού μηχανισμού, ενώ ένας άλλος με παρόμοια χαρακτηριστικά αρνήθηκε περαιτέρω χειρουργική παρέμβαση. Στη σειρά μας, το συνολικό ποσοστό κλινικής επιπλοκής μετά την εμφύτευση P-tel ήταν ασήμαντο. ΣΥΜΠΕΡΑΣΜΑΤΑ: Η τηλεμετρική μέθοδος καταγραφής της ICP είναι μια ασφαλής διαδικασία που σε επιλεγμένους ασθενείς επιτρέπει μακρά - μέχρι και 6 μήνες - παρακολούθηση της ICP και συμβάλλει αποτελεσματικά στη διάγνωση και στην περαιτέρω λήψη των ενδεικνυόμενων χειρουργικών αποφάσεων.
Σεξουαλική εκπαίδευση και η συνάφειά της με την μείωση της προβληματικής συμπεριφοράς σε έφηβους με διαταραχή αυτιστικού φάσματος
Authors: Γκόγκος Γεώργιος
Published: September 2021

Τα παιδιά με Διαταραχή Αυτιστικού Φάσματος (ΔΑΦ) και οι οικογένειές τους έρχονται αντιμέτωποι με αρκετές προκλήσεις όσο τα παιδιά μεγαλώνουν, οι οποίες σχετίζονται με αρκετούς παράγοντες, μεταξύ των οποίων οι ποικίλες αλλαγές που συνεπάγεται η εφηβεία και η σεξουαλική αφύπνιση. Συχνό είναι το φαινόμενο ακατάλληλων συμπεριφορών που σχετίζεται με την σεξουαλικότητα. Στους κινδύνους προστίθεται η σεξουαλική εκμετάλλευση και η κακοποίηση παιδιών και εφήβων με ΔΑΦ. Συνεπώς, κρίνεται αναγκαία η σεξουαλική διαπαιδαγώγηση των ατόμων με ΔΑΦ. Σκοπός της παρούσας έρευνας ήταν να πραγματοποιηθεί η συστηματική διερεύνηση της αποτελεσματικότητας μιας συμπεριφορικής-αναλυτικής παρέμβασης μέσω ατομικού πειραματικού σχεδιασμού με πολλαπλές γραμμές βάσης ανά κατηγορία αντιδράσεων σε 3 έφηβους και 1 νέο ενήλικα με ΔΑΦ, με σκοπό τη βελτίωση στον τομέα της σεξουαλικής εκπαίδευσης και συμπεριφοράς και ταυτόχρονα την απόσβεση ή την ελαχιστοποίηση της ακατάλληλης σεξουαλικής συμπεριφοράς τους. Πιο συγκεκριμένα, οι συμμετέχοντες θα πρέπει: α) να αποκτήσουν λεξιλόγιο και γνώσεις που σχετίζονται με την εφηβεία και τη σεξουαλικότητα· β) να βελτιώσουν τις δεξιότητες που σχετίζονται με την προσωπική υγιεινή· γ) να αναπτύξουν ή να βελτιώσουν την ικανότητα της αυτοϊκανοποίησης και δ) να μειώσουν την προβληματική συμπεριφορά που σχετίζεται με τη σεξουαλικότητα. Τα ευρήματα της παρούσας έρευνας κατέδειξαν ότι μια συστηματική συμπεριφορική-αναλυτική παρέμβαση μπορεί να βοηθήσει αποτελεσματικά έφηβους και νέους ενήλικες με ΔΑΦ να βελτιωθούν στον τομέα της σεξουαλικής γνώσης και συμπεριφοράς και ταυτόχρονα να γίνει απόσβεση ή ελαχιστοποίηση της ακατάλληλης σεξουαλικής συμπεριφοράς τους.
Τυχαιοποιημένη μελέτη σύγκρισης της υψηλής δόσης (100 μονάδες/κιλό σωματικού βάρους) έναντι της κλασικής δόσης (50 μονάδες/κιλό σωματικού βάρους) ηπαρίνης για τη μείωση της επίπτωσης των αποφράξεων των κερκιδικών αρτηριών σε διακερκιδικές στεφανιογραφίες
Authors: Λεοπούλου Μαρία-Ιωάννα
Published: September 2021

Η απόφραξη της κερκιδικής αρτηρίας, αν και σιωπηλή, παραμένει μια συχνή επιπλοκή μετά από την διαγνωστική στεφανιογραφία. Η αντιπηκτική αγωγή είναι αποτελεσματική στη μείωση των αποφράξεων, αλλά η βέλτιστη δόση της μη κλασματοποιημένης ηπαρίνης δεν είναι ακόμα σαφώς καθορισμένη. Σε αυτήν την προοπτική, πολυκεντρική, τυχαιοποιημένη μελέτη ανωτερότητας συγκρίναμε την υψηλή δόση έναντι της κλασικής δόσης ηπαρίνης, δηλαδή 100 μονάδες/ΚΣΒ που χορηγήθηκε σε δύο διηρημένες δόσεις έναντι 50 μονάδων/ΚΣΒ κατά τη διάρκεια διακερκιδικής στεφανιογραφίας με θηκάρι μεγέθους 5 ή 6 French. Συνολικά, 1836 διαδοχικοί ασθενείς αναλύθηκαν στην παρούσα εργασία. Η αιμόσταση μετά τον καθετηριασμό δεν ακολούθησε αυστηρό πρωτόκολλο. Συνολικά διαπιστώσαμε 102 αποφράξεις όπως εκτιμήθηκαν με υπερηχογραφία (συχνότητα εμφάνισης 5,6%). Στην ομάδα υψηλών δόσεων ηπαρίνης το ποσοστό αποφράξεων ήταν σημαντικά χαμηλότερο σε σύγκριση με την ομάδα της κλασικής δόσης ηπαρίνης (27 αποφράξεις [3,0%] έναντι 75 αποφράξεων [8,1%], (OR)=0,35, [CI]95%, 0,22 έως 0,55. P <0,001) χωρίς να διακυβεύεται η ασφάλεια. Ο χρόνος για την επίτευξη αιμόστασης ήταν παρόμοιος μεταξύ των δύο ομάδων. Για να αποφευχθεί μία απόφραξη, ο αριθμός των ασθενών που έπρεπε να αντιμετωπιστεί στην ομάδα με την υψηλή δόση ήταν περίπου 20 ασθενείς. Δεδομένου ότι η δόση ηπαρίνης των 100 μονάδων/ΚΣΒ έναντι της δόσης των 50 μονάδων/ΚΣΒ μειώνει σημαντικά τις αποφράξεις της κερκιδικής αρτηρίας χωρίς να διακυβεύεται η ασφάλεια, η χορήγηση εντατικοποιημένων δόσεων αντιπηκτικής θα πρέπει να λαμβάνεται σοβαρά υπόψη σε ασθενείς που υποβάλλονται σε διακερκιδικές στεφανιογραφίες.
Εφαρμογή των αλγοριθμικών διαδικασιών στην εφαρμοσμένη θεωρία μητρών
Authors: Πετράκη Δωροθέα
Published: September 2021

Στη διατριβής αυτή θεμελιώνεται και μελετάται ο δακτύλιος των συναρτήσεων μητρών. Εκτός από την θεωρητική μελέτη και έρευνα πάνω στο παραπάνω θέμα αναπτύσσονται ειδικοί αλγόριθμοι για τον υπολογισμό διαφόρων ποσοτήτων, που σχετίζονται και αφορούν τις συναρτήσεις μητρών. Είναι προφανές ότι η μελέτη και η έρευνα της διατριβής αυτής αφορά τις τετραγωνικές μήτρες, ώστε να μπορούμε να μιλάμε για αντιμετάθεση στον πολλαπλασιασμό μητρών καθώς και για αντίστροφη μήτρα.Εισαγωγικά, παρουσιάζεται η ομάδα των αντιστρέψιμων τετραγωνικών μητρών με τις ιδιότητες τους. Δίνονται οι γενικές αλλά και οι ειδικές ιδιότητες των ιδιοτιμών, των ιδιοδιανυσμάτων και της νόρμας μήτρας, που ορίζεται με τη βοήθεια του φάσματος της. Με τη βοήθεια αυτών, ορίζεται η Jordan κανονική μορφή μίας οποιασδήποτε τετραγωνικής μήτρας, καθότι με τη βοήθεια της Jordan μορφής μπορούν να υπολογιστούν εύκολα δυνάμεις μητρών. Έπειτα από την μελέτη όλων των παραπάνω βασικών εννοιών παρουσιάζεται η γενική περίπτωση λύσης της n-οστού βαθμού πολυωνυμικής εξίσωσης για οποιοδήποτε τετραγωνική μήτρα A. Εκτός της θεωρητικής μελέτης όλων των δυνατών περιπτώσεων αναπτύσσονται ειδικοί αλγόριθμοι επίλυσης των εξισώσεων αυτών. Στη διατριβή αυτή σχεδιάστηκε ένας αλγόριθμος επίλυσης πολυωνυμικών εξισώσεων μητρών, ο οποίος δεν απαιτεί την εύρεση της αντίστροφης συνάρτησης, όπως γινόταν μέχρι σήμερα. Σε αυτόν τον αλγόριθμο χρησιμοποιήθηκε μόνο η αρχική ν-οστού βαθμού πολυωνυμική συνάρτηση και οι παράγωγοί της. Συνεπώς, ο αλγόριθμος αυτός είναι πρακτικά εφαρμόσιμος σε οποιαδήποτε πολυωνυμική συνάρτηση τετραγωνικής μήτρας. Όλες οι πιθανές και δυνατές περιπτώσεις υλοποιήθηκαν με τη βοήθεια της Jordan κανονικής μορφής της μήτρας και τέλος, υπολογίζονται, μέσω του αλγορίθμου, το πλήθος των διαφορετικών ριζών της εξίσωσης και οι αλγεβρικές τους πολλαπλότητες. Στη συνέχεια, θέλοντας να καταστεί εφικτός ο υπολογισμός οποιασδήποτε συνάρτησης και δύναμης οποιασδήποτε τετραγωνικής μήτρας, μελετήσαμε τις συνιστώσες μήτρας. Παρουσιάζονται και αποδεικνύονται όλες τις βασικές ιδιότητες των συνιστωσών τετραγωνικών μητρών (ιδιότητες, λήμματα, προτάσεις), που μας ήταν απαραίτητες για την ολοκλήρωση της έρευνάς μας. Με τη βοήθεια όλων των παραπάνω, συνεχίζεται η έρευνα, αποδείχθηκαν και εφαρμόστηκαν τα βασικά θέματα της Ανάλυσης Συναρτήσεων στις Συναρτήσεις Μητρών. Ορίζεται η έννοια της ακολουθίας μητρών και μελετώνται οι ιδιότητές τους καθώς και η σύγκλισή τους. Μελετώνται ειδικές ακολουθίες μητρών, όπως οι αριθμητικές, γεωμετρικές και μικτές ακολουθίες μητρών. Επίσης μελετώνται οι αναδρομικές ακολουθίες μητρών πρώτης τάξης.
Μεταμορφώσεις της εντροπίας στη σύγχρονη τέχνη
Authors: Γρυντάκη Ευαγγελία
Published: September 2021

Η πρώτη και πιο κοινή προσέγγιση ερμηνείας του όρου εντροπία θα ήταν ως η αυθόρμητη τάση της φύσης να κινείται σε όλο και πιο άτακτες δομές. Δεν είναι όμως μόνο αυτό. Η εντροπία και ο 2ος Θερμοδυναμικός Νόμος, ο οποίος την πλαισιώνει στην επιστήμη της Φυσικής, εκτός από την αταξία σχετίζονται επίσης με τον βαθμιαίο και αναπόφευκτο εκφυλισμό της συνολικής κοσμικής ενέργειας -κάτι που συνεπάγεται τον επονομαζόμενο θερμικό θάνατο του σύμπαντος-, με τον μονοδιάστατο χρόνο αλλά και με την πληροφορία. Στην παρούσα μελέτη επιχειρήθηκε η ανάδειξη της επίδρασης που είχε στην δυτική τέχνη η γνωριμία με τις κοσμολογικές επιπτώσεις του 2ου Θερμοδυναμικού Νόμου μέσα από την έρευνα καλλιτεχνών των οποίων η δουλειά ερμηνεύει, αναδεικνύει, εφαρμόζει μεταφορικά ή μεταφράζει τις βασικές εκφάνσεις της εντροπίας, είτε έχοντας εμπνευστεί άμεσα από αυτήν, είτε δια μέσου συγγενειών με συστήματα σκέψης και καλλιτεχνικής δημιουργίας, που προσομοιάζουν ή διερευνούν το θερμοδυναμικό μοντέλο. Με κύριο μεθοδολογικό άξονα τη θεωρία των Ilia Prigogine και Isabelle Stengers πάνω σε θερμοδυναμικά συστήματα που βρίσκονται σε συνθήκες μακράν της ισορροπίας και τη Μαθηματική θεωρία της επικοινωνίας των Claude Shannon και Warren Weaver, και βάση των χαρακτηριστικών της εντροπίας που προκύπτουν από αυτές, πραγματοποιείται η διερεύνησή της στα πολιτισμικά τοπία των τελευταίων 60 χρόνων, όταν άρχισε δηλαδή να διαμορφώνεται και, στη συνέχεια, αναδύθηκε αυτό που ονομάζουμε σήμερα μεταμοντερνισμό. Μέσα από την παρουσίαση 17 ενδεικτικών καλλιτεχνών που καλύπτουν τη χρονική αυτή περίοδο, διαμορφώνεται μια πρώτη συστηματική καταγραφή καλλιτεχνικών πρακτικών και θεωρητικών προσεγγίσεων της εντροπίας, ενώ ταυτόχρονα προτείνεται ένα νέο πρίσμα ανάγνωσης του φαινομένου στην τέχνη. Αφενός, ως φαινομένου δυναμικού και δημιουργικού, όπως προκύπτει από τα ερμηνευτικά πλαίσια των Prigogine-Stengers και Shannon-Weaver και αφετέρου ως ένα φαινόμενο, η ανάδυση και εξέλιξη του οποίου υπήρξαν άρρηκτα συνδεδεμένες με τη μεταμοντέρνα σκέψη.
Εξελίξεις σε διαγνωστικές και θεραπευτικές μεθόδους καθώς και νέες χειρουργικές τεχνικές σε παθήσεις υαλοειδούς-αμφιβληστροειδούς
Authors: Μπάτσος Γεώργιος
Published: September 2021

Με την παρούσα διατριβή γίνεται προσπάθεια ανίχνευσης νέων βιοδεικτών και εν δυνάμει θεραπευτικών στόχων, σε υαλοαμφιβληστροειδικές παθήσεις, με σύγχρονα διαγνωστικά μέσα όπως η κυτταρομετρία ροής. Παράλληλα γίνεται διερεύνηση νέων διαγνωστικών μεθόδων, βασισμένων στα απταμερή και η δυνατότητα εφαρμογής τους στην οφθαλμολογία. Η μελέτη περιλάμβανε ανάλυση δειγμάτων υαλοειδούς και επικεντρώθηκε κυρίως σε ασθενείς με ρηγματογενή αποκόλληση αμφιβληστροειδούς με ή χωρίς παραγωγική υαλοαμφιβληστροειδοπάθεια καθώς και σε διαβητικούς ασθενείς με διαβητική αμφιβληστροειδοπάθεια και διαβητικό οίδημα ωχράς κηλίδας. Βρέθηκε ότι ο βαθμός παραγωγικής υαλοαμφιβληστροειδοπάθειας σχετιζόταν ανεξάρτητα με τα επίπεδα της λιποκαλίνης2 (LCN2) (συντελεστής b=2,97, 95% διάστημα εμπιστοσύνης = 1.89 έως 4.67, p<0,001, R2=66%). H αύξηση της LCN2 σχετιζόταν με την αύξηση των IL6, IL8, ICAM, VCAM-1 και MCP-1. Αυξημένα επίπεδα LCN2 βρέθηκαν και στο υαλοειδές των ασθενών με παραγωγική διαβητική αμφιβληστροειδοπάθεια και ιδιαίτερα σε αυτούς με διαβητικό οίδημα της ωχράς κηλίδας. Επίσης, επιβεβαιώθηκε ο ρόλος των υπολοίπων παραγόντων, στις φλεγμονώδεις διεργασίες που αναπτύσσονται στις παθήσεις αυτές, επιβεβαιώνοντας την τρέχουσα βιβλιογραφία. Μεγαλύτερες μελέτες θα μπορέσουν να καθορίσουν τη Λιποκαλίνη 2 ως βιοδείκτη ή θεραπευτικό στόχο. Τέλος μετά από ανασκόπηση της βιβλιογραφίας διαπιστώθηκε ότι η πιο οικονομική, ευέλικτη και αποτελεσματική επιλογή για την ανάπτυξη διαγνωστικών βιοαισθητήρων ειδικά για δείγματα υαλοειδούς θα ήταν με τη χρήση απταμερών. Η ανάπτυξη ενός βιοαισθητήρα με μεγαλύτερη συγγένεια και ειδικότητα ως προς την ανίχνευση των επιπέδων λιποκαλίνης υαλοειδούς, θα ήταν χρήσιμη τόσο για ερευνητικούς σκοπούς όσο και στην καθημερινή κλινική πράξη.
Εμπορία οργάνων
Authors: Κουφού Αθηνά
Published: September 2021

Η εμπορία οργάνων αποτελεί ένα σύνθετο εγκληματικό φαινόμενο που πλήττει μεγάλο αριθμό κρατών παγκοσμίως, χωρίς ωστόσο, να είναι γνωστή η πραγματική της έκταση λόγω έλλειψης διαθέσιμων στατιστικών στοιχείων που να αποτυπώνουν την τρέχουσα κατάσταση. Κοινή συνισταμένη αποτελεί, συνήθως, η εκμετάλλευση της απόγνωσης του δότη (πώληση οργάνου του λόγω ακραίας οικονομικής ένδειας) και του λήπτη (αναζήτηση μοσχεύματος λόγω σοβαρών προβλημάτων υγείας) από οργανωμένα κυκλώματα, τα οποία είναι διατεθειμένα να βρουν όργανα έναντι υπέρογκου οικονομικού ανταλλάγματος. Στα τελευταία συμμετέχουν μεσάζοντες, ιατροί, νοσοκόμες, συνοριοφύλακες, κτλ, προκειμένου η σχετική αγοραπωλησία και η επακόλουθη παράνομη μεταμόσχευση να πραγματοποιηθούν απρόσκοπτα. Στόχος της παρούσας μελέτης είναι η εγκληματολογική προσέγγιση της εμπορίας οργάνων, καθώς και του modus operandi ενός οργανωμένου κυκλώματος με αντίστοιχη δράση. Επιπλέον, εξετάζεται η εμπορία οργάνων, η μεταμόσχευση ως ιατρική πράξη και η δωρεά οργάνων ως παράμετροι που αλληλεπιδρούν μεταξύ τους. Παράλληλα αναλύεται το σύστημα της εικαζόμενης συναίνεσης, όπως εισήχθη στην Ελλάδα με τον Ν.3984/2011, αλλά και η στάση των πολιτών απέναντι στο συγκεκριμένο νομοθέτημα, ιδίως μετά τις κοινωνικές αντιδράσεις που προκλήθηκαν από την άκαμπτη εφαρμογή του χωρίς την μεσολάβηση προηγούμενων κρατικών ενημερωτικών εκστρατειών.
Αποτελεσματικότητα και αποδοτικότητα των αρχών φορολογικής διοίκησης στις χώρες της Ευρωζώνης
Authors: Λιανού Κορνηλία
Published: September 2021

Η διατριβή αυτή έχει ως αντικείμενο μελέτης και έρευνας την αποτελεσματικότητα και την αποδοτικότητα των αρχών φορολογικής διοίκησης στις χώρες της Ευρωζώνης. Σκοπός της είναι να αναλύσει τις σύγχρονες θεωρίες και προσεγγίσεις σχετικά με την αποδοτικότητα και την αποτελεσματικότητα των φορολογικών διοικήσεων και την βελτίωση του φοροεισπρακτικού τους μηχανισμού. Η διατριβή χωρίζεται σε δυο μέρη. Το πρώτο μέρος εξετάζει ζητήματα εννοιολογικού περιεχομένου, θεσμικού πλαισίου και οργανωτικής δομής των φορολογικών διοικήσεων. Εστιάζει στο ζήτημα της αυτονομίας και αναλύει το θεωρητικό υπόδειγμα της Ημιαυτόνομης Αρχής Εσόδων. Επικεντρώνεται στους δείκτες μέτρησης της απόδοσης ως ευρύτερο μέρος της διαδικασίας του στρατηγικού και επιχειρησιακό σχεδιασμού των Ημιαυτόνομων Αρχών Εσόδων. Αναλύει τους καίριους δείκτες απόδοσης (Key Performance Indicators) και την στρατηγική που εφαρμόζουν οι φορολογικές διοικήσεις για την διαχείριση του χρέους με σκοπό την βελτίωση του φοροεισπρακτικού τους μηχανισμού. Επίσης αναλύει το σύστημα διαχείρισης της απόδοσης του ανθρώπινου δυναμικού μέσα από τις εμπειρίες των φορολογικών διοικήσεων. Στο δεύτερο μέρος της διατριβής διερευνάται η αποδοτικότητα των φορολογικών διοικήσεων μέσα από τη μέθοδο της Περιβάλλουσας Ανάλυσης Δεδομένων (Data Envelopment Analysis -DΕA), που λειτουργούν υπό τη μορφή μιας Ημιαυτόνομης Αρχής Εσόδων στις χώρες της Ευρωζώνης, με σκοπό την εξεύρεση μεταβλητών που επηρεάζουν την αποδοτικότητα τους και την ανάδειξη των μεταβολών που μπορούν να τις καθορίσουν ως αποδοτικές. Αρχικά αποτυπώνονται τα σημαντικότερα αποτελέσματα, που έχουν προκύψει από έρευνες στο συγκεκριμένο πεδίο. Στη συνέχεια δημιουργήθηκε ένα μοντέλο σύγκρισης με προσανατολισμό τη μεγιστοποίηση των εκροών και ελαχιστοποίηση των εισροών, το μοντέλο CCR για την μέτρηση της αποδοτικότητας των ημιαυτόνομων Αρχών Εσόδων στις χώρες της Ευρωζώνης. Ακολουθεί μια ανάλυση πολλαπλής παλινδρόμησης με τη δημιουργία ενός μοντέλου που εξηγεί 2 πως επιλεγμένες μεταβλητές για την βελτίωση του φοροεισπρακτικού μηχανισμού έχουν επίδραση στην αποδοτικότητα των Ημιαυτόνομων Αρχών Εσόδων των φορολογικών διοικήσεων και προκύπτουν προτάσεις για την βελτίωση του. Η διατριβή καταλήγει ότι η αποδοτικότητα των φορολογικών διοικήσεων που θεσμικά εκπροσωπούνται από Ημιαυτόνομες Αρχές εσόδων, επηρεάζεται, από τις μεταβλητές που αφορούν τις συνολικές καθυστερήσεις στο οφειλόμενο χρέος ως ποσοστό εισπράξεων ανά τύπο φόρου, το κόστος της ψηφιακής οικονομίας και το ανθρώπινο δυναμικό. Το υψηλότερο ποσοστό δαπανών για τη χρήση τεχνολογιών πληροφορικής, μέσω ειδικών προγραμμάτων πληροφορικής, η οριακή αύξηση του προσωπικού που χρησιμοποιείται για την παροχή υπηρεσιών με εξειδίκευση στον έλεγχο, την έρευνα και την είσπραξη οφειλών, η μείωση του ποσοστού των συνολικών καθυστερήσεων του οφειλόμενου χρέους, οδηγούν αναμφίβολα σε υψηλότερο επίπεδο παρεχόμενων υπηρεσιών προς στους φορολογούμενους, βελτιώνουν τη διαδικασία ανάκτησης χρέους και συνακόλουθα αυξάνουν την αποδοτικότητα του φοροεισπρακτικού μηχανισμού.
Μέταλλα και μεταλλικές ενώσεις στον νευρικό ιστό
Authors: Δεληγιάννης Ιωάννης-Κωνσταντίνος
Published: September 2021

Αυτή η διδακτορική διατριβή μελετά τις επιδράσεις του Zn και τους μηχανισμούς της ομοιόστασηςστους νευρώνες των κυττάρων DRG. Σε αυτό το πλαίσιο διερευνήθηκε η σχέση μεταξύ Zn καιαλγαισθησίας καθώς και μεταξύ της πρωτεΐνης Hsp70 και των παραγόντων κυτταρικής προστασίαςτων νευρώνων DRG. Σε ένα ποσοστό των νευρώνων DRG (που ονομάζεται zincergic), o Zn βρίσκεται σε αυξημένες συγκεντρώσεις στα συναπτικά κυστίδια και η απελευθέρωσή του φαίνεται να ρυθμίζει την απελευθέρωση της ουσίας Ρ και να επηρεάζει τη δράση ενός πλήθους υποδοχέων και ιοντικών διαύλων, ενεργώντας ως νευροδιαμορφωτής. Βασικός κυτταρικός προστατευτικός μηχανισμός έναντι βαρέων μετάλλων είναι οι πρωτεΐνες θερμικού σοκ (HSPs), οι οποίες επισκευάζουν ή απομακρύνουν από το κύτταρο λανθασμένα πρωτεϊνικά υποστρώματα και έχουν έντονο αντι-αποπτωτικό αποτέλεσμα. Η ενδοκυτταρική αύξηση του Zn ξεκινά την έκφραση των HSP70 και των μεταλλοθειονινών (MTS), οι οποίες έχει αποδειχθεί ότι αλληλεπιδρούν μεταξύ τους μέσω των παραγόντων μεταγραφής τους (MTF1 και HSF-1). Σε αυτή τη διατριβή, μελετάται η τοξικότητα και η επίδραση του Zn σε καλλιεργημένους εμβρυϊκούς νευρώνες DRG και in vivo σε ποντίκια. Σε διαγονιδιακούς ποντικούς που υπερεκφράζουν ανθρώπινο HSP70, εξετάσαμε το επίπεδο νευροπροστασίας σε κύτταρα DRG έναντι αυξημένων συγκεντρώσεων Zn και θρεπτικού στρες. Τα in vitro αποτελέσματά μας επισημαίνουν ότι η ύπαρξη hHsp70 σε εμβρυϊκούς νευρώνες DRG μειώνει την παρουσία της MT3. Επίσης, η αύξηση των συγκεντρώσεων του Zn2 + προκαλεί αύξηση του αριθμού των κυττάρων που εκφράζουν τον μεταφορέα ZnT7, ενώ φαίνεται να μειώνει το νευροπεπτίδιο CGRP σε φυσιολογικά (Wt) DRG κύτταρα. Τα in vivo πειραματικά μας αποτελέσματα δείχνουν διαφορές στους δείκτες της ομοιόστασης Zn, στην αντιοξειδωτική ικανότητα αλλά και στην αλγαισθησία, οι οποίες οφείλονται στην επίδραση του διαιτητικού Zn,στην υπερέκφραση του hHSP70 ή στη δίαιτα HFD. Σημαντική παρατήρηση είναι η παρατηρούμενη αύξηση του MT3 και ημείωση του ZnT7 σε ποντίκια Wt που τράφηκαν με HFD. Οι αλλαγές στην ισορροπία του διαιτητικού Zn προκαλούν μείωση της MT3 στο DRG των ποντικών Wt. Η ανταπόκριση στις δοκιμές πόνουυποδεικνύει ότι η υπερέκφραση του hHSP70 προκαλεί υποαλγησία, ενώ η μείωση του διαιτητικού Znπροκαλεί υπεραλγησία σε ποντίκια Wt. Καταλήγουμε στο συμπέρασμα ότι οι κυτταρικοί ομοιοστατικοί και αντιοξειδωτικοί μηχανισμοί σε σχέση με τον ψευδάργυρο είναι ιδιαίτερα αλληλεξαρτώμενοι και επηρεάζονται τόσο στα μεταγραφικά όσο και στα πρωτεϊνικά επίπεδα.
Η διαμόρφωση του μύθου της βίας του Άρη Βελουχιώτη, 1942-2011
Authors: Τσικρίκης Νικόλαος
Published: September 2021

Κεντρικό διακύβευμα της διατριβής αποτελεί η διερεύνηση της μυθικής διάστασης της βίας του Άρη Βελουχιώτη, το πώς δηλαδή αυτή αποτυπώνεται ανά χρονική περίοδο και τι σημαίνει το αποτύπωμά της για το εκάστοτε πολιτικό παρόν της εξεταζόμενης περιόδου, από την εποχή της δράσης του, κατά την Κατοχή, μέχρι τις αρχές της δεκαετίας του 2010. Από την μία, ο μύθος του εδραιώνεται ευρέως, και σε πολύ γερές βάσεις, στην Μεταπολίτευση. Ωστόσο, ο μύθος γύρω από το πρόσωπό του παγιώνεται στη συλλογική μνήμη ως o κατεξοχήν παράγοντας – σύμβολο (από πολλές απόψεις) της Αντίστασης ήδη από πολύ νωρίς, από τότε που δρούσε στο βουνό. Για αυτό επιλέγεται ως χρονική αρχή της μελέτης το 1942. Ως χρονικό τέλος της μελέτης επιλέγεται το 2011, χρονιά–ορόσημο στην πορεία του μύθου του, καθώς τότε το ΚΚΕ αποφάσισε να αναγνωρίσει – πολιτικά μόνο ακόμη – την δραστηριότητά του. Ο μύθος του Βελουχιώτη, εκ πρώτης όψεως, είναι φαινομενικά – και πραγματικά ίσως – ευρύτερος. Είναι πολλά τα «υλικά» του μύθου του που, ανά συγκυρία, ανασύρονται και ανα-κατασκευάζονται διαρκώς. Ωστόσο, όσοι έχουν ασχοληθεί μαζί του, στην ουσία τον βλέπουν, σχεδόν πάντα, μέσα από την ακραία βίαιη ή δυναμική δράση του, ανάλογα με την οπτική του εκάστοτε φορέα της μνήμης του, μέσα πάντως από δομές βίας. Η βία αποτελεί το ολικό πρισματικό πεδίο θέασης της προσωπικότητάς του και της δράσης του, άρα και του μύθου του. Γύρω από το πρόσωπο και την ακραία βίαιη ή δυναμική (ανάλογα με την θέαση του κάθε φορέα της μνήμης του ανά περίσταση) δράση του Άρη Βελουχιώτη δημιουργήθηκε ένας πολυμορφικός μύθος, στον οποίο συμπυκνώθηκαν διαφορετικά (συμπληρωματικά αλλά και αντιθετικά μεταξύ τους) νοήματα και συνδηλώσεις αναφορικά με την βίαιη δράση του. Οι βασικοί λόγοι για τους οποίους συμβολοποιήθηκε η βία του Άρη Βελουχιώτη μπορούν να συνοψισθούν στους εξής: Καταρχήν, και αυτό αφορά κατά κύριο λόγο τη Δεξιά, η βία του αποτέλεσε διαχρονικά το σύμβολο της άγριας, εγκληματικής βίας των κομμουνιστών γενικά και του ΕΛΑΣ ειδικότερα, καθώς κατέστη, για αυτή την κοινότητα μνήμης, αρχέτυπο και συνώνυμο της βίας. Δεύτερον, έτσι γινόταν κριτική στην «φιλοσοφία της βίας» της εκάστοτε ηγεσίας του ΚΚΕ. Αυτή η συμβολική χρήση της βίας του είχε δύο όψεις, μία αρνητικής και μία θετικής αποτίμησης, για την βίαιη δράση του Άρη. Από την μία αποτύπωνε συμβολικά την αντίστοιχη κριτική στην βία της «ορθόδοξης» ηγεσίας του ΚΚΕ. Από την άλλη, μετά την διάσπαση του κομμουνιστικού χώρου, τμήματα της εκτός ΚΚΕ Αριστεράς, μέσω της θετικής αποτίμησης της δράσης του, επιθυμούσαν να ασκήσουν αυστηρή κριτική στην «σταλινικού» τύπου ηγεσία του «ορθόδοξου» ΚΚΕ τόσο της Κατοχής όσο και – κυρίως – των επόμενων δεκαετιών. Οι χρονικότητες και οι εντάσεις, τέλος, των αναφορών στην βία του Βελουχιώτη (με θετικό ή αρνητικό πρόσημο) δεν υπήρξαν γραμμικές, αλλά επηρεάζονταν και επηρέαζαν την εκάστοτε χρονική περίοδο.
Rigid body spring network and material point method for the elastoplastic analysis of structures
Authors: Σοφιανός Χρήστος
Published: September 2021

Η υστέρηση είναι ένα άκρως μη γραμμικό φαινόμενο και απαντάται σε αρκετά επιστημονικά πεδία. Ένα σύστημα είναι υστερητικό όταν η απόκρισή του εξαρτάται από την ιστορία των καταστάσεών του και από τη τωρινή του κατάσταση. Στην παρούσα διατριβή τα ομαλά υστερητικά μοντέλα τύπου Bouc-Wen εφαρμόζονται σε δύο διακριτές μεθόδους, το Δίκτυο Στερεών Σωμάτων και Ελατηρίων (ΔΣΣΕ) και τη Μέθοδο Υλικού Σημείου (ΜΥΣ). Οι παραμορφώσεις διαχωρίζονται σε ένα ελαστικό και ένα ανελαστικό μέρος σύμφωνα με τον αθροιστικό διαχωρισμό της θεωρίας της κλασσικής πλαστικότητας. Δύο συναρτήσεις τύπου Heaviside εισάγονται στο μοντέλο για την προσομοίωση όλων των φάσεων των υστερητικών κύκλων και για την ομαλή μετάβαση από την ελαστική στην πλαστική περιοχή. Διατυπώνεται μία σχέση του πλαστικού πολλαπλασιαστή, η οποία ισχύει για όλο το χώρο των τάσεων. Έτσι, ξεπερνιέται η ανάγκη για κατά τμήματα γραμμικές προσεγγίσεις, ιδιαίτερα στην περίπτωση πολυγραμμικών μοντέλων με απομειώσεις αντοχής και δυσκαμψίας. Το Δίκτυο Στερεών Σωμάτων και Ελατηρίων (ΔΣΣΕ) βασίζεται σε ένα φυσικό μοντέλο αντί για ένα μαθηματικό, και διαχωρίζει την κατασκευή σε διακριτά στερεά σώματα που συνδέονται με ελατήρια. Η διακριτοποίηση βασίζεται σε διαγράμματα Voronoi, που διαχωρίζουν την κατασκευή σε κυρτά πολύγωνα. Τα στερεά σώματα συνδέονται με τρία μηδενικού μήκους ελατήρια στο μέσο της διεπιφάνειας τους. Τα ελατήρια ακολουθούν το ομαλό υστερητικό μοντέλο τύπου Bouc-Wen, το οποίο εμπεριέχει με αποδοτικό τρόπο την κλασική πλαστικότητα. Επιπρόσθετα, το μοντέλο επεκτείνεται με ένα νόμο θραύσης τύπου Mohr-Coulomb, για την προσομοίωση της θραύσης σε μονοτονικά φορτία. Η Μέθοδος Υλικού Σημείου (ΜΥΣ) είναι μία υβριδική μέθοδος και χρησιμοποιεί τόσο την περιγραφή κατά Lagrange όσο και την περιγραφή κατά Euler. Στη ΜΥΣ όλες οι πληροφορίες και ιδιότητες του υλικού βρίσκονται στα υλικά σημεία. Αυτό αποτελεί σημαντικό πλεονέκτημα για την προσομοίωση υλικών που η απόκρισή τους εξαρτάται από την ιστορία τους. Στην παρούσα διατριβή, η ΜΥΣ με μη πεπλεγμένη χρονική ολοκλήρωση, επεκτείνεται για την προσομοίωση ομαλής ελαστοπλαστικής συμπεριφοράς των υλικών με ισοτροπική, κινηματική και μικτή κράτυνση καθώς και απομειώσεις αντοχής και δυσκαμψίας. Η τελική μορφή της καταστατικής σχέσης τάσεων – παραμορφώσεων εμπεριέχει το εφαπτομενικό μητρώο, το οποίο πλέον μορφώνεται με βάση τις συναρτήσεις τύπου Heaviside, και συγκεντρώνει όλη την υστερητική συμπεριφορά.
Υποκειμενική και αντικειμενική έννοια της ηθικής
Authors: Σταμπουλής Πασχάλης
Published: September 2021

Η παρούσα διατριβή, πραγματεύεται τη σχέση των αρχαίων φιλοσόφων με την ηθική, όπου προφανώς η τοποθέτηση του κάθε φιλοσόφου ήταν διαφορετική από τη σκέψη των άλλων φιλοσόφων της εποχής. Παρά ταύτα γίνεται μια προσπάθεια, μέσα από την οποία διακρίνονται δύο κατηγορίες ηθικής και φιλοσοφίας. Η μία αφορά τους αντιυλιστές φιλοσόφους πχ Σωκράτης Πλάτωνας Αριστοτέλης κλπ και οι άλλοι τους υλιστές φιλοσόφους πχ Επίκουρος κλπ. Οι αντιυλιστές φιλόσοφοι ακολούθησαν ένα είδος ηθικής τελείως αντιεπιστημονική, βασισμένη σε ένα υποκειμενικό κατά τα άλλα « αντικειμενικό ιδεαλισμό». Ακόμα και η Αριστοτελική θεωρία περί ηθικής μπορεί να στερείται μεταφυσικού και θρησκευτικού δογματισμού , αλλά δεν παύει να υποστηρίζει ότι η έννοια της ηθικής και του δικαίου, παρήχθει σαν από την αυθύπαρκτη αίσθηση της δικαιοσύνης, που έχει μέσα του ο άνθρωπος. Αντίθετα οι υλιστές φιλόσοφοι υποστήριζαν ότι η αρχή όλων των όντων και των πραγμάτων είναι μόνο η ύλη, έξω από την οποία δεν υπάρχει κάτι άλλο παρά μόνο αόριστες έννοιες κοσμούμενες από φαντασμαγορίες , πνεύματα, θεούς και δαίμονες .Προχωρώντας διαπιστώσαμε ότι, η ίδια τακτική ακολουθήθηκε και στη μεσαιωνική ηθική, τον εμπειρισμό και τη φιλοσοφία του διαφωτισμού , τον υλισμό και τον μαρξισμό, όπου και πάλι οι φιλόσοφοι της κάθε εποχής να διακρίνονται σε δύο κατηγορίες, στους αντιυλιστές φιλοσόφους, όπου εμείς από εδώ και πέρα θα τους ονομάζουμε φιλοσόφους της ετερόνομης ηθικής και του δικαίου-ή ΥΠΟΚΕΙΜΕΝΙΚΗ ΕΝΝΟΙΑΣ ΤΗΣ ΗΘΙΚΗΣ ΚΑΙ ΤΟΥ ΔΙΚΑΙΟΥ,, και τους υλιστές φιλοσόφους τους οποίους θα αποκαλούμε, φιλοσόφους ΤΗΣ ΔΙΑΛΕΚΤΙΚΗΣ Η' ΑΝΤΙΚΕΙΜΕΝΙΚΗΣ ΕΝΝΟΙΑΣ ΤΗΣ ΗΘΙΚΗΣ ΚΑΙ ΤΟΥ ΔΙΚΑΙΟΥ.
Μαθητικός λόγος και αρχαία ελληνικά στη δευτεροβάθμια εκπαίδευση
Authors: Συμεωνίδης Βασίλειος
Published: September 2021

Θέμα της διατριβής είναι ο μαθητικός λόγος, τόσο ο αρχαιογλωσσικός όσο και για το μάθημα των αρχαίων ελληνικών στη δευτεροβάθμια εκπαίδευση και ειδικότερα για τη γλωσσική διάστασή του. Κύριο υλικό το οποίο έγινε αντικείμενο ανάλυσης είναι διακόσια εξήντα μαθητικά γραπτά από τις πανελλαδικές εξετάσεις του 2016. Επίσης, στο αρχειακό υλικό που αξιοποιήσαμε περιλαμβάνονται συζητήσεις με μαθητές, μαθητικά βιβλία και τετράδια, γραπτά κριτήρια και άλλοι τρόποι πραγμάτωσης του μαθητικού λόγου. Η μεθοδολογική οπτική συντέθηκε σε διαλεκτική σχέση με την έρευνα και τη συλλογή του εμπειρικού υλικού καθώς και την επεξεργασία του. Με βασικό άξονα τα διδάγματα της Κριτικής Ανάλυσης Λόγου αξιοποιήθηκαν ιστορικές, κοινωνιολογικές και παιδαγωγικές προσεγγίσεις για την ανάδειξη της κοινωνικοπολιτισμικής πρακτικής που συνδέεται με την αρχαιότητα και την αρχαία ελληνική γραμματεία και γλώσσα. Η διερεύνηση της ρηματικής πρακτικής εντός της οποίας παράγεται ο μαθητικός λόγος έγινε αξιοποιώντας βασικές έννοιες από τη φουκωϊκή αρχαιολογία και τον τρόπο που τις υιοθέτησε η Κριτική Ανάλυση Λόγου όπως διαμορφώθηκε από τον Φλέρκλαφ. Τέλος τα κείμενα του μαθητικού λόγου προσεγγίστηκαν με βάση τη Συστημική Λειτουργική Γραμματική του Χαλλιντέι, αλλά και παραδοσιακές γραμματικές περιγραφές. Η ανάλυση που αποπειραθήκαμε ανέδειξε τις στάσεις που εκφράζει ο μαθητικός λόγος σχετικά με το μάθημα των αρχαίων ελληνικών, έτσι όπως εντάσσονται στην μακρά ιδεολογική και πρακτική χρήση της αρχαίας γλώσσας ως συνεκτικού στοιχείου για τον νέο ελληνισμό. Πρόκειται για ποικιλία στάσεων, ευδιάκριτος άξονας των οποίων συχνά αναδεικνύεται η αντίφαση ανάμεσα αφενός στην ιδεολογική αποδοχή και αφετέρου στην πρακτική απομάκρυνση από τη μελέτη του μαθήματος ή την ωφελιμιστική υποταγή στις απαιτήσεις του. Επίσης, ανέδειξε τα χαρακτηριστικά της αρχαιογλωσσίας που κατακτούν οι καλοί μαθητές, έτσι όπως αποτυπώνεται στα γραπτά δοκίμια των πανελλαδικών εξετάσεων. Πρόκειται για λόγο αποκομμένο από την αρχαία γραμματεία, με χαρακτηριστικά μίμησης της αττικής γλώσσας, μηχανικής αναπαραγωγής μορφολογικών στοιχείων των λέξεων και εκμάθησης μιας μεταγλώσσας χωρίς συσχέτιση με τη γλωσσική επίγνωση.
Aspects of the dynamics of the one-dimensional XXZ Heisenberg model
Authors: Παυλής Αλέξανδρος
Published: September 2021

Η παρούσα διατριβή μελετάει τις θεμελιώδεις πτυχές της δυναμικής του ανισοτροπικού μονοδιαστάτου μοντέλου Heisenberg. Συγκεκριμένα, μελετάμε την σκέδαση των spinons από τοπικά δυναμικά αποσκοπώντας στην κατανόηση σε μικροσκοπικό επίπεδο των διαδικασιών σκέδασης από ατέλειες, φωνόνια και φράγματα δυναμικού, η οποία είναι ουσίωδης στην εκτός ισορροπίας μελέτη της μεταφοράς σπιν. Επιπλέον, μελετάμε το θεμελιώδες ερώτημα "Πως μια τοπολογική διέγερση πόλλων σωματιδίων σκεδάζεται από δυναμικά;". Το παρόν ερώτημα είναι σημαντικό για μια πληθώρα από συστήματα με τοπολογικές διεγέρσεις πολλών σωματιδίων, έχοντας τόσο θεωρητικό άλλα και πειραματικό ενδιαφέρον. Επιπρόσθετα, μελετάμε την θερμοδυναμική του προαναφερθέντος συστήματος όπου κοιτάμε τις διεγέρσεις χαμηλής ενέργειας, αποτελούμενες από string διεγέρσεις, βρίσκοντας απλές εκφράσεις με την βοήθεια των dressed ορμών. Επαναδιατυπώνοντας τις εκφράσεις της ειδικής θερμότητας και της μαγνητικής επιδεικτικότητας τονίζουμε ότι σε αντιθέση με τις προσεγγίσεις θεωριών πεδίου εντελώς διαφορετικές string διεγέρσεις συνεισφέρουν στη δυναμική και τη θερμοδυναμική του συστήματος. Εν συνεχεία, μελετάμε τις συναρτήσεις εξισορρόπησης όπου πρόσφατα προτάθηκε μια ενδιαφέρουσα προέκταση του ΤΒΑ για χωροχρονικά εξαρτώμενες πυκνότητες υπό την ονομασία γενικευμένη υδροδυναμική (GHD). Χρησιμοποιώντας την GHD σε γραμμική προσέγγιση, αναλύουμε την εξισορρόπηση ενός κυματανύσματος που εξαρτάται από θερμικά/μαγνητικά προφίλ. Σαν υποπροϊόν αυτής της έρευνας, εξάγουμε τα Drude weights ως ολοκληρώματα ως προς την συχνότητα της φασματική συνάρτησης για το υπό μελέτη κυματανύσμα. Η συγκεκριμένη μελέτη παρέχει το θεωρητικό υπόβαθρο σε καινοτόμα πειράματα πάνω σε μονοδιάστατους μαγνήτες, για παράδειγμα πάνω στη δυναμική μεταφορά θερμότητας και σε πειράματα φασματοσκοπίας, που ελέγχουν την εξισορρόπηση των μαγνητικών/θερμικών δυναμικών προφίλ.
Ανάλυση μεταφραστικών λαθών ελληνόφωνων που σπουδάζουν τη ρωσική γλώσσα ως ξένη
Authors: Γιουσούποβα Καμίλλα
Published: September 2021

Η παρούσα διατριβή, μέσω της ανάλυσης συνηθισμένων μεταφραστικών λαθών και της εισήγησης νέων μεθοδολογικών προτάσεων διδασκαλίας, φιλοδοξεί να αποτελέσει χρήσιμο βοήθημα για τους μεταφραστές στο γλωσσικό ζεύγος ρωσική > ελληνική και τους εκπαιδευτές σπουδαστών της ρωσικής γλώσσας ως ξένης στην Ελλάδα. Ο εκάστοτε εκπαιδευτής, μέσα από τη γνώση των δύο γλωσσικών συστημάτων και αξιοποιώντας τα ευρήματα της παρούσας διατριβής, θα μπορούσε να σχεδιάζει με πιο κατάλληλους τρόπους τη γλωσσική διδασκαλία, αφού θα είναι σε θέση να γνωρίζει από πριν τα ζητήματα που συνήθως προβληματίζουν τους διδασκόμενους, λαμβάνοντας, μεταξύ άλλων, υπόψη τις ομοιότητες ανάμεσα στη μητρική (Γ1) και την ξένη γλώσσα (Γ2), οι οποίες κατ’ αρχήν διευκολύνουν τη διδακτική διαδικασία και την εκμάθηση της Γ2, αλλά και τις σχετικές διαφορές, οι οποίες τις δυσχεραίνουν. Η διατριβή έχει, όπως φαίνεται και από τον τίτλο της, διεπιστημονικό χαρακτήρα, καθώς εντάσσεται τόσο στο πλαίσιο της μεταφρασεολογίας, όσο και στο πλαίσιο της διδακτικής γλωσσών και, ως εκ τούτου, αξιοποιεί θεωρίες σχετικές με την εκμάθηση, τη διαγλώσσα και τη διδασκαλία μιας γλώσσας ως δεύτερης (ξένης). Ένας βασικός στόχος της μελέτης είναι, άλλωστε, να αναδείξει νέες διαστάσεις του ρόλου της μετάφρασης στη διδασκαλία των ξένων γλωσσών, ιδιαίτερα χρήσιμες στους φοιτητές φιλολογίας, οι οποίοι μελλοντικά πιθανώς σκοπεύουν να ασκήσουν το επάγγελμα του μεταφραστή και/ή του δάσκαλου ξένων γλωσσών. Ανάμεσα στους υπόλοιπους στόχους της παρούσας διατριβής είναι: α) η διερεύνηση του ζητήματος αν η μετάφραση μπορεί να έχει παιδαγωγική αξία στο πλαίσιο της διδασκαλίας της Γ2 και πώς μπορεί να ενσωματωθεί στην τάξη εκμάθησης της Γ2, β) η αναγνώριση της μετάφρασης και η ένταξή της ως πέμπτης δεξιότητας στη διδασκαλία ξένων γλωσσών, γ) η συζήτηση της σχέσης ανάμεσα στην κειμενική τυπολογία και στις στρατηγικές της μετάφρασης, δ) η εστίαση στην ορολογία και τη σχέση της με την πολιτισμική μετάφραση, ε) η πρόβλεψη και αποτροπή μεταφραστικών λαθών στο μεταφραστικό προϊόν εκπαιδευόμενων μεταφραστών, και στ) η διαμόρφωση διδακτικού υλικού για σπουδαστές της ρωσικής γλώσσας ως ξένης, με εργαλείο τη μετάφραση.
Η λατρεία στη Σινώπη
Authors: Μεντεσίδου Ελένη
Published: September 2021

Θέμα της παρούσας μελέτης είναι η λατρεία της Σινώπης, της πρώτης ελληνικής αποικίας των νοτίων ακτών του Ευξείνου Πόντου, η οποία εξελίχθηκε στο σημαντικότερο πολιτικό, οικονομικό και πνευματικό κέντρο της περιοχής. Κατά την εκπόνηση της διατριβής πραγματοποιήθηκε συνθετική επισκόπηση και ανάλυση διαφορετικού τύπου πηγών, αναφορών της αρχαίας γραμματείας στην ιστορία και τη μυθολογία της Σινώπης, επιγραφικών μαρτυριών και, πρωτίστως, αρχαιολογικών ευρημάτων. Στόχο της συγκριτικής και αναλυτικής μελέτης αποτελεί η προσέγγιση της θρησκευτικής ταυτότητας της αρχαίας πόλης και της ιστορικής της ύπαρξης, η απόδειξη της ελληνικότητάς της, η οποία εκφράζεται ποικιλοτρόπως και στον χαρακτήρα της λατρείας, η υπογράμμιση της διαχρονικής πολιτικής, οικονομικής και πολιτισμικής σύνδεσης της πόλης με τον υπόλοιπο ελληνικό κόσμο και η ανάδειξη της διατήρησης της Σινώπης, από την ίδρυσή της έως τη ρωμαϊκή κατάκτηση, ως θύλακα του ελληνικού πολιτισμού και μία από τις σημαντικότερες πόλεις του Ευξείνου Πόντου.
Η επίπτωση της οικογενούς υπερχοληστερολαιμίας στον ελληνικό πληθυσμό
Authors: Παυλάτου Νίκη
Published: September 2021

Εισαγωγή: Η καρδιαγγειακή νόσος είναι η κύρια αιτία νοσηρότητας και θνητότητας σε παγκόσμιο επίπεδο. Στους μη τροποποιήσιμους παράγοντες κινδύνου ανήκει η οικογενής υπερχοληστεροναιμία. Η υποδιάγνωση της νόσου έχει ως πρώτη εκδήλωση καρδιαγγειακά συμβάματα. Στην Ελλάδα υπολογίζεται ότι το 90% των νοσούντων παραμένουν αδιάγνωστοι. Σκοπός: Σκοπός της παρούσας μελέτης ήταν να διερευνηθεί η επίπτωση της νόσου στον Ελληνικό πληθυσμό. Επίσης να διερευνηθούν τα κλινικά χαρακτηριστικά και οι προδιαθεσικοί παράγοντες της νόσου. Υλικό και Μέθοδος: Πρόκειται για συγχρονική μελέτη παρατήρησης. Η μελέτη πραγματοποιήθηκε τα έτη 2016- 2019. Το δείγμα αποτέλεσαν Έλληνες πολίτες που κατοικούσαν στον νομό Αττικής. Η επιλογή των ατόμων έγινε τυχαία, προκειμένου να αυξηθεί η αντιπροσωπευτικότητα του δείγματος. Συλλέχθηκαν 1849 άτομα εκ των οποίων εξαιρέθηκαν οι 271 γιατί δεν υπήρχαν ολοκληρωμένες πληροφορίες για την εξέταση του κριτηρίου Simon Broom της διάγνωσης της οικογενούς υπερχοληστεροναιμίας. Οι πληροφορίες καταγράφηκαν με προσωπική συνέντευξη και περιλάμβαναν κοινωνικο- δημογραφικά και σωματομετρικά χαρακτηριστικά, κλινικά χαρακτηριστικά και ατομικές συνήθειες. Για την επεξεργασία των δεδομένων, χρησιμοποιήθηκε το στατιστικό πακέτο SPSS ver.20. Αποτελέσματα: Σύμφωνα με τα αποτελέσματα, η εμφάνιση συχνότητας της οικογενούς υπερχοληστεροναιμίας στον ελληνικό πληθυσμό είναι 1:198. Επίσης, φαίνεται ότι οι παράγοντες που έχουν συσχέτιση με την οικογενή υπερχοληστεροναιμία είναι η αρτηριακή υπέρταση και ο δείκτης μάζας σώματος. Συμπεράσματα: Ο επιπολασμός της FH στην Ελλάδα είναι άγνωστος. Οι ασθενείς με FH διατρέχουν υψηλό κίνδυνο για καρδιαγγειακά συμβάματα και θάνατο σε νεαρή ηλικία. Συνεπώς, η έγκαιρη ανίχνευση αυτών είναι σημαντική για την εφαρμογή κατάλληλων προληπτικών μέτρων. Τα μητρώα ασθενών είναι ένα ισχυρό εργαλείο για την καταγραφή και την παρακολούθηση της νόσου και την προώθηση κλινικών πρακτικών, συμβάλλοντας έτσι στη βελτίωση των αποτελεσμάτων και στη μείωση του κόστους της υγειονομικής περίθαλψης. Ταυτόχρονα με τα μητρώα απαιτείται διαχείριση με επίκεντρο τον ασθενή, πολυεπιστημονική ομαδική εργασία, συμμετοχή πρωτοβάθμιων ιατρών, δίκτυα ασθενών και ομάδες υποστήριξης.
Η ύβρις στη ζωγραφική του 16ου και 17ου αιώνα
Authors: Φιωτάκη Ευφροσύνη
Published: September 2021

Το μυθολογικό επεισόδιο με την Πτώση του Ικάρου παρουσιάζει σημαντική πύκνωση κατά τη διάρκεια του 16ου και 17ου αιώνα. Στη διατριβή μελετάται εάν τα αφηγηματικά στοιχεία του επεισοδίου της Πτώσης του Ικάρου σχετίζονται με την άνοδο της δημοτικότητάς του και εάν αυτό συμβαίνει επειδή εμπεριέχεται στον μύθο η έννοια της ύβρεως. Στόχος είναι να διερευνηθεί, εάν σε κάθε έργο ξεχωριστά εμπίπτουν οι υπάρχουσες κοινωνικές συνθήκες, ώστε να του αποδίδεται συμβολική ερμηνεία υπό το πρίσμα της ύβρεως και να κατηγοριοποιηθούν τα σωζόμενα έργα, σύμφωνα με τα κοινά τους χαρακτηριστικά, εφόσον αυτά υπάρχουν. Στο πρώτο μέρος της διατριβής μελετώνται οι αρχαίες πηγές που αναφέρονται στην Πτώση του Ικάρου, η πρότερη εικονογραφική παράδοση του μυθολογικού επεισοδίου και το κοινωνικό, πολιτικό, θρησκευτικό και εικαστικό πλαίσιο της εποχής. Το δεύτερο μέρος διακρίνεται σε τρία μέρη, όπου εξετάζονται τα Εμβλήματα, τα έργα που εντοπίζονται στην Ιταλία και τα έργα που έχουν φιλοτεχνηθεί από καλλιτέχνες με καταγωγή από την υπόλοιπη Ευρώπη. Συμπερασματικά, το επεισόδιο με την Πτώση του Ικάρου πράγματι είχε μεγάλη απήχηση κατά τη διάρκεια του 16ου και του 17ου αιώνα στις βόρειες επαρχίες της Ιταλίας και στη Φλάνδρα, ειδικότερα στο εμπορικό λιμάνι της Αμβέρσας. Η βασική διαφορά όσον αφορά στην πρόσληψη του μύθου και επομένως στο τρόπο που τα μηνύματά του γίνονταν αντιληπτά εντοπίζεται στην ουσιαστική διαφορά παραγγελιοδότη και αγοραστή. Τα έργα που μελετήσαμε και είχαν φιλοτεχνηθεί σε καθεστώς πατρωνίας εντάσσονται σε εικονογραφικά σύνολα, σε αυτές τις περιπτώσεις η Πτώση του Ικάρου αποδίδεται συνεπικουρικά για να ενισχύσει ένα μήνυμα που ο παραγγελιοδότης επιθυμεί να μεταδώσει από τη συνολική θέαση του εικονογραφικού συνόλου. Τα έργα αυτά αναδεικνύουν τον Ίκαρο ως τον βασικό πρωταγωνιστή ο οποίος εντοπίζεται με ευκολία, καθώς στην πλειονότητα των περιπτώσεων βρίσκεται στο πρώτο επίπεδο των έργων. Αντίθετα, τις φορές που το μυθολογικό επεισόδιο απεικονίζεται σε φορητούς πίνακες οι οποίοι θα διοχετεύονταν στην ελεύθερη εικαστική αγορά δεν διακρίνονται υβριστικές αναφορές. Είναι χαρακτηριστικό, άλλωστε, ότι σε εκείνες τις περιπτώσεις ο Δαίδαλος και ο Ίκαρος παραγκωνίζονται στο βάθος των συνθέσεων. Σε αυτά τα έργα η ερμηνευτική απόδοση των έργων ως υβριστικά ή όχι επαφίεται στον εκάστοτε αγοραστή.